Nariadenie Komisie (ES) č. 486/2002
z 18. marca 2002,
ktorým sa mení a dopĺňa nariadenie (ES) č. 2848/98 o sektore nespracovaného tabaku vzhľadom na stanovenie určitých lehôt
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2075/92 z 30. júna 1992 o jednotnej organizácii trhu s nespracovaným tabakom [1], naposledy zmenené a doplnené nariadením (ES) č. 1336/2000 [2], a najmä na jeho článok 11,
keďže:
(1) Nebolo vydané rozhodnutie Rady k návrhu Komisie [3], cieľom ktorého bolo stanoviť maximálne hranice záruk na úrodu v rokoch 2002, 2003 a 2004, členské štáty nemôžu pre úrodu roku 2002 dodržať lehoty na vyhlásenie kvót pre pestovateľov alebo kvót potrebných na uzavretie pestovateľských zmlúv ustanovených nariadením Komisie (ES) č. 2848/98 z 22. decembra 1998, ktoré upravuje podrobné pravidlá na vykonávanie nariadenia Rady (EHS) č. 2075/92 týkajúceho sa prémiovej schémy pestovateľských kvót a osobitnej pomoci, ktorá sa udeľuje skupinám pestovateľov v sektore nespracovaného tabaku [4], naposledy zmeneného a doplneného nariadením (ES) č. 1441/2001 [5]. Z tohto dôvodu je potrebné tieto lehoty posunúť.
(2) Opatrenia ustanovené týmto nariadením sú v súlade so stanoviskom Riadiaceho výboru pre tabak,
PRIJALA TOTO NARIADENIE:
Článok 1
Článok 55 nariadenia (ES) č. 2848/98 sa nahrádza takto:
"Článok 55
1. Bez ohľadu na článok 22 (3) vyhlásia členské štáty kvóty na úrodu v roku 2002 pre jednotlivých pestovateľov, ktorí nie sú členmi skupiny, ako aj pre skupiny pestovateľov do 30. apríla 2002.
2. Bez ohľadu na článok 10 (1) musia byť na úrodu v roku 2002 pestovateľské zmluvy uzavreté do 30. júna 2002, a to okrem prípadov vyššej moci."
Článok 2
Toto nariadenie nadobudne účinnosť na tretí deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 18. marca 2002